## Zakon o institucijama za elektronički novac

### NN 117/2008 (13.10.2008.), Zakon o institucijama za elektronički novac

# HRVATSKI SABOR

**3372**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O INSTITUCIJAMA ZA ELEKTRONIČKI NOVAC

Proglašava Zakon o institucijama za elektronički novac, kojega je Hrvatski sabor
donio na sjednici 26. rujna 2008. godine.

Klasa: 011-01/08-01/118
Urbroj: 71-05-03/1-08-2
Zagreb, 2. listopada 2008.

Predsjednik
Republike Hrvatske
**Stjepan Mesić**, v. r.

## ZAKON

### O INSTITUCIJAMA ZA ELEKTRONIČKI NOVAC

I. OPĆE ODREDBE

*Predmet zakona*

Članak 1.

Ovim se Zakonom uređuju:
1. uvjeti za osnivanje, poslovanje i prestanak rada institucija za elektronički
novac sa sjedištem u Republici Hrvatskoj i supervizija njihova poslovanja te
2. uvjeti pod kojima osobe sa sjedištem izvan Republike Hrvatske mogu izdavati
elektronički novac u Republici Hrvatskoj.

*Primjena odredbi drugih zakona*
Članak 2.

(1) Na instituciju za elektronički novac primjenjuje se Zakon o kreditnim
institucijama na način kako je to utvrđeno ovim Zakonom te propisi koji uređuju
sprječavanje pranja novca i financiranje terorizma.
(2) Ako to nije izričito propisano posebnim zakonom, na instituciju za
elektronički novac neće se primjenjivati pravila kojima se uređuje poslovanje
kreditnih institucija, osim pravila iz stavka 1. ovoga članka.

*Primjena općih odredbi Zakona o kreditnim institucijama*
Članak 3.

Na instituciju za elektronički novac na odgovarajući se način primjenjuju
pojmovi navedeni u Glavi I. Zakona o kreditnim institucijama pod nazivom »Opće
odredbe«, osim članka 1., 6. i 11. toga Zakona.

*Institucija za elektronički novac i elektronički novac*
Članak 4.

(1) Institucija za elektronički novac jest kreditna institucija čija je
djelatnost izdavanje sredstava plaćanja u obliku elektroničkog novca u svoje
ime.
(2) Za izdavanje elektroničkog novca potrebno je prethodno od Hrvatske narodne
banke dobiti odobrenje za rad, odnosno odobrenje za izuzeće iz članka 64. ovoga
Zakona.
(3) Institucija iz stavka 1. ovoga članka ne smatra se kreditnom institucijom iz
članka 2. stavka 1. podstavka 1. Zakona o kreditnim institucijama.
(4) Elektronički novac jest instrument plaćanja koji predstavlja novčano
potraživanje imatelja prema izdavatelju elektroničkog novca, a koji je:
1) pohranjen na nekom elektroničkom nositelju podataka,
2) izdan po primitku sredstava u iznosu čija vrijednost nije manja od izdane
novčane vrijednosti i
3) prihvaćen kao sredstvo plaćanja od osoba koje nisu izdavatelji.
(5) Primanje sredstava od javnosti u zamjenu za izdavanje elektroničkog novca u
iznosu većem od izdanoga elektroničkog novca smatra se primanjem depozita i
drugih povratnih sredstava od javnosti u smislu članka 4. Zakona o kreditnim
institucijama.
(6) Riječi »institucija za elektronički novac« ili izvedenice tih riječi ako su
one sadržane u nazivu tvrtke, može upisati u sudski registar ili upotrebljavati
u pravnom prometu samo:
1) institucija za elektronički novac koja je od Hrvatske narodne banke dobila
odobrenje za rad,
2) institucija za elektronički novac iz države članice koja na području
Republike Hrvatske neposredno ili preko svoje podružnice izdaje elektronički
novac,
3) institucija za elektronički novac iz treće države koja je od Hrvatske narodne
banke dobila odobrenje za osnivanje podružnice u Republici Hrvatskoj,
4) članica grupe kojoj pripada institucija iz točke 1., 2. i 3. ovoga stavka i
5) predstavništvo institucije za elektronički novac iz države članice ili treće
države za obavljanje poslova na području Republike Hrvatske.

*Pružanje usluga*
Članak 5.

(1) Usluge povezane s elektroničkim novcem su:
1) izdavanje elektroničkog novca,
2) financijske i nefinancijske usluge koje su usko povezane s uslugom izdavanja
elektroničkog novca kao što su upravljanje elektroničkim novcem, obavljanje
operativnih i drugih pomoćnih funkcija vezanih za njegovo izdavanje te izdavanje
i upravljanje drugim instrumentima plaćanja i
3) pohrana podataka na elektroničkom uređaju u ime drugih pravnih osoba ili
javnih ustanova.
(2) Uslugu izdavanja elektroničkog novca mogu pružati samo kreditne institucije.
(3) Usluga izdavanja elektroničkog novca smatra se uzajamno priznatom uslugom.

*Društvo za pomoćne usluge*
Članak 6.

U smislu ovoga Zakona, društvo za pomoćne usluge jest pravna osoba koja kao
pretežnu djelatnost obavlja poslove upravljanja sustavom za obradu podataka ili
vođenja nekih operativnih ili drugih pomoćnih poslova povezanih s izdavanjem i
distribucijom elektroničkog novca koji su po svojoj prirodi pomoćna djelatnost u
odnosu na glavnu djelatnost institucije za elektronički novac.

II. STATUSNE ODREDBE

II.1. PRIMJENA ODREDBI DRUGIH ZAKONA

*Primjena statusnih odredbi Zakona o kreditnim institucijama*
Članak 7.

Na instituciju za elektronički novac na odgovarajući se način primjenjuju
odredbe Glave II. Zakona o kreditnim institucijama pod nazivom »Statusne
odredbe«, osim članka 28. do 30., 48. i 49. toga Zakona.

*Primjena odredbi Zakona o trgovačkim društvima*
Članak 8.

Na instituciju za elektronički novac primjenjuju se odredbe Zakona o trgovačkim
društvima, osim ako nije drukčije propisano ovim Zakonom.

II.2. TEMELJNI KAPITAL I DIONICE INSTITUCIJE ZA ELEKTRONIČKI NOVAC

*Temeljni kapital institucije za elektronički novac*
Članak 9.

Temeljni kapital institucije za elektronički novac iznosi najmanje osam milijuna
kuna.

*Zakonski oblik institucije za elektronički novac*
Članak 10.

(1) Institucija za elektronički novac može biti osnovana kao dioničko društvo
ili društvo s ograničenom odgovornošću.
(2) Ako je institucija za elektronički novac osnovana kao dioničko društvo,
njezine dionice moraju glasiti na ime i moraju u cijelosti biti uplaćene u novcu
prije upisa osnivanja ili upisa povećanja temeljnoga kapitala u sudski registar.
Dionice institucija za elektronički novac koje su osnovane kao dioničko društvo
izdaju se u nematerijaliziranom obliku.
(3) Ako je institucija za elektronički novac osnovana kao društvo s ograničenom
odgovornošću, udjeli društva moraju biti u cijelosti uplaćeni u novcu prije
upisa osnivanja ili upisa povećanja temeljnoga kapitala u sudski registar.

II.3. UPRAVA I NADZORNI ODBOR

*Uprava i nadzorni odbor*
Članak 11.

(1) Uprava institucije za elektronički novac dužna je osigurati da institucija
za elektronički novac posluje u skladu s pravilima struke, ovim Zakonom,
propisima donesenim na temelju ovoga Zakona te drugim propisima kojima se
uređuje osnivanje, poslovanje i prestanak kreditnih institucija.
(2) Institucija za elektronički novac koja je osnovana kao društvo s ograničenom
odgovornošću dužna je osnovati nadzorni odbor. Na nadzorni odbor institucije za
elektronički novac na odgovarajući se način primjenjuju odredbe Zakona o
kreditnim institucijama o članovima, nadležnostima, dužnostima i odgovornostima
članova nadzornog odbora.

*Obavještavanje nadzornog odbora*
Članak 12.

(1) Uprava institucije za elektronički novac dužna je bez odgađanja, pismeno
obavijestiti nadzorni odbor institucije za elektronički novac o sljedećem:
1) ako je ugrožena likvidnost ili solventnost institucije,
2) ako nastupe okolnosti za prestanak važenja ili oduzimanje odobrenja za rad,
odnosno odobrenja za izdavanje elektroničkog novca,
3) ako jamstveni kapital padne ispod minimalnog iznosa propisanog člankom 31.
ovoga Zakona,
4) ako ulaganja institucije za elektronički novac propisana člankom 32. stavkom
1. ovoga Zakona padnu ispod iznosa financijskih obveza koje se odnose na izdani,
a neisplaćeni elektronički novac,
5) ako institucija za elektronički novac prekorači dopuštenu izloženost prema
jednoj osobi zbog smanjenja jamstvenoga kapitala ili poveća izloženost zbog
okolnosti na koje nije mogla utjecati,
6) o svim mjerama Hrvatske narodne banke i drugih nadzornih tijela donesenim u
postupku supervizije institucije za elektronički novac ili nadzora nad njom.
(2) Član uprave institucije za elektronički novac dužan je bez odgađanja pismeno
obavijestiti nadzorni odbor institucije o:
– izboru i opozivu toga člana uprave u nadzorno tijelo druge pravne osobe i
– pravnim poslovima na temelju kojih je član uprave ili član njegove uže
obitelji izravno ili neizravno stekao dionice ili poslovne udjele u pravnoj
osobi na temelju čega je član uprave zajedno s članovima svoje uže obitelji
stekao kvalificirani udjel u toj pravnoj osobi ili na temelju kojih su njihovi
udjeli pali ispod granice kvalificiranog udjela.
(3) Uprava institucije za elektronički novac dužna je bez odgađanja obavijestiti
Hrvatsku narodnu banku o događajima iz stavka 1. točke 1. do 5. ovoga članka.

III. ODOBRENJE ZA PRUŽANJE USLUGA

*Primjena odredbi Zakona o kreditnim institucijama kojima se uređuje pružanje
usluga*
Članak 13.

Na instituciju za elektronički novac na odgovarajući se način primjenjuju
odredbe Glave III. Zakona o kreditnim institucijama pod nazivom »Pružanje
bankovnih i/ili financijskih usluga«, osim članka 56., 58. do 60., 72., 74.,
79., 81., 82., 87. i 91. toga Zakona.

*Pružanje usluge izdavanja elektroničkog novca*
Članak 14.

(1) Uslugu izdavanja elektroničkog novca na području Republike Hrvatske može
pružati samo:
1) institucija za elektronički novac sa sjedištem u Republici Hrvatskoj koja je
od Hrvatske narodne banke dobila odobrenje za rad,
2) institucija za elektronički novac koja je od Hrvatske narodne banke dobila
odobrenje za izuzeće iz članka 64. ovoga Zakona (u daljnjem tekstu: institucija
za elektronički novac pod izuzećem),
3) druga kreditna institucija sa sjedištem u Republici Hrvatskoj koja je od
Hrvatske narodne banke dobila odobrenje za pružanje usluge izdavanja
elektroničkog novca u smislu članka 5. stavka 1. točke 9. Zakona o kreditnim
institucijama,
4) kreditna institucija iz druge države članice koja u skladu sa Zakonom o
kreditnim institucijama osnuje podružnicu na području Republike Hrvatske ili je
ovlaštena neposredno pružati usluge izdavanja elektroničkog novca na području
Republike Hrvatske i
5) podružnica kreditne institucije iz treće države koja je od Hrvatske narodne
banke dobila odobrenje za osnivanje podružnice u Republici Hrvatskoj.
(2) Kreditna institucija iz stavka 1. točke 4. ovoga članka koja je osnovana kao
institucija za elektronički novac ne smije, bez dobivanja prethodne suglasnosti
od Hrvatske narodne banke, na području Republike Hrvatske pružati nikakve druge
usluge, osim usluge izdavanja elektroničkog novca.

*Zabrana izdavanja elektroničkog novca*
Članak 15.

Elektronički novac u Republici Hrvatskoj ne smiju izdavati druge osobe, osim
osoba iz članka 14. stavka 1. ovoga Zakona.

*Zabrana obavljanja djelatnosti i pružanja usluga*
Članak 16.

Institucija za elektronički novac ne smije obavljati nijednu drugu djelatnost,
osim pružanja usluga iz članka 5. stavka 1. ovoga Zakona, za koje je dobila
odobrenje nadležnog tijela, a osobito ne smije pružati usluge koje su svojim
ekonomskim karakteristikama slične odobravanju kredita.

*Odobrenje za rad*
Članak 17.

(1) Hrvatska narodna banka izdaje instituciji za elektronički novac odobrenje za
rad.
(2) Odobrenje za rad iz stavka 1. ovoga članka sadržava odobrenje za pružanje
usluge izdavanja elektroničkog novca u svoje ime.
(3) Odobrenje za rad iz stavka 1. ovoga članka može sadržavati i odobrenje za
pružanje usluga iz članka 5. stavka 1. točke 2. i 3. ovoga Zakona (u daljnjem
tekstu: odobrenje za pružanje drugih usluga).
(4) Nakon dobivanja odobrenja za rad institucija za elektronički novac može se
upisati u sudski registar.

*Odobrenje za pružanje drugih usluga*
Članak 18.

(1) Institucija za elektronički novac sa sjedištem u Republici Hrvatskoj,
odnosno podružnica institucije za elektronički novac iz treće države dužna je
prije upisa u sudski registar usluga iz članka 5. stavka 1. točke 2. i 3. ovoga
Zakona koje namjerava pružati dobiti od Hrvatske narodne banke odobrenje za
pružanje drugih usluga.
(2) Hrvatska narodna banka donosi odluku o odobrenju iz stavka 1. ovoga članka
istodobno kad i odluku o odobrenju za rad institucije za elektronički novac,
osim ako je zahtjev za izdavanje odobrenja za pružanje drugih usluga podnesen
nakon što je institucija za elektronički novac iz stavka 1. ovoga članka dobila
odobrenje za rad.

*Odbijanje zahtjeva za izdavanje odobrenja za rad*
Članak 19.

Osim na temelju članka 65. Zakona o kreditnim institucijama, Hrvatska narodna
banka odbit će zahtjev za izdavanje odobrenja za rad i u sljedećim slučajevima:
1) ako proizlazi da institucija za elektronički novac nije organizirana u skladu
s ovim Zakonom, odnosno da nisu osigurani uvjeti za poslovanje institucije za
elektronički novac određeni ovim Zakonom ili propisima donesenim na temelju
ovoga Zakona,
2) ako su odredbe statuta institucije za elektronički novac u suprotnosti s
odredbama ovoga Zakona ili propisa donesenih na temelju ovoga Zakona,
3) ako iz dokumentacije i drugih poznatih činjenica proizlazi da institucija za
elektronički novac nije kadrovski, organizacijski i tehnički sposobna pružati
usluge iz članka 5. stavka 1. ovoga Zakona na način i u opsegu koji je predviđen
njezinim poslovnim planom ili
4) ako iz zahtjeva i priložene dokumentacije proizlazi da institucija za
elektronički novac ne ispunjava druge uvjete za pružanje usluga iz članka 5.
stavka 1. ovoga Zakona na koje se odnosi zahtjev za izdavanje odobrenja za rad.

*Razlozi za oduzimanje odobrenja za rad*
Članak 20.

Hrvatska narodna banka može donijeti rješenje o oduzimanju odobrenja za rad:
1) ako nastupi neki od razloga iz članka 67. Zakona o kreditnim institucijama,
2) ako visina jamstvenoga kapitala institucije za elektronički novac nije u
skladu s člankom 31. ovoga Zakona ili ako institucija ne ispunjava ostale uvjete
za poslovanje u skladu s propisima donesenim na temelju članka 37. ovoga Zakona,
3) ako institucija za elektronički novac ne organizira poslovanje na način koji
je propisan Glavom II. ovoga Zakona ili propisima donesenim na temelju ovoga
Zakona,
4) ako institucija za elektronički novac ne iskupi elektronički novac na zahtjev
imatelja elektroničkog novca, i to pod uvjetima i na način kako je ugovoreno ili
5) ako institucija za elektronički novac ne može podmirivati svoje dospjele
ugovorne obveze.

*Pružanje usluga u drugoj državi članici*
Članak 21.

(1) Institucija za elektronički novac sa sjedištem u Republici Hrvatskoj može na
području druge države članice, preko podružnice ili neposredno, pružati usluge
izdavanja elektroničkog novca.
(2) U slučaju iz stavka 1. ovoga članka, institucija za elektronički novac može
pružati i druge usluge ako je to dopušteno propisima države članice domaćina i
ako je za njih dobila odobrenje Hrvatske narodne banke.

*Pružanje usluga u trećoj državi*
Članak 22.

(1) Institucija za elektronički novac sa sjedištem u Republici Hrvatskoj može
pružati uslugu izdavanja elektroničkog novca u trećoj državi samo preko
podružnice.
(2) Za osnivanje podružnice u trećoj državi institucija za elektronički novac
dužna je dobiti odobrenje Hrvatske narodne banke.

*Pružanje usluga od strane institucije za elektronički novac iz druge države
članice*
Članak 23.

(1) Institucija za elektronički novac iz druge države članice može pod uvjetima
određenim ovim Zakonom osnovati podružnicu u Republici Hrvatskoj i preko nje
pružati uslugu izdavanja elektroničkog novca.
(2) Institucija za elektronički novac iz druge države članice može, pod uvjetima
određenim ovim Zakonom, uslugu izdavanja elektroničkog novca koju je ovlaštena
pružati u matičnoj državi članici pružati privremeno i neposredno na području
Republike Hrvatske.
(3) Na postupak osnivanja podružnice institucije za elektronički novac iz druge
države članice i postupak započinjanja neposrednog pružanja usluge izdavanja
elektroničkog novca od strane institucije za elektronički novac iz druge države
članice na odgovarajući se način primjenjuju odredbe Zakona o kreditnim
institucijama.

*Primjena drugih odredbi ovoga Zakona te ostalih propisa na instituciju za
elektronički novac iz druge države članice*
Članak 24.

(1) Na instituciju za elektronički novac iz druge države članice koja neposredno
pruža uslugu izdavanja elektroničkog novca na području Republike Hrvatske na
odgovarajući se način primjenjuje Članak 86. stavak 1. Zakona o kreditnim
institucijama te odredbe ovoga Zakona koje se odnose na zaštitu potrošača.
(2) Na instituciju za elektronički novac druge države članice koja preko
podružnice pruža uzajamno priznate usluge na području Republike Hrvatske, osim
odredbi iz stavka 1. ovoga članka, na odgovarajući se način primjenjuje Članak
86. stavak 2. Zakona o kreditnim institucijama te odredbe ovoga Zakona i propisa
donesenih na temelju ovoga Zakona koje se odnose na izvješća i informacije
potrebne za obavljanje poslova iz nadležnosti Hrvatske narodne banke na području
praćenja likvidnosnog rizika.

*Pružanje usluga preko podružnice institucije za elektronički novac iz treće
države*
Članak 25.

(1) Institucija za elektronički novac iz treće države može pružati uslugu
izdavanja elektroničkog novca na području Republike Hrvatske samo preko
podružnice.
(2) Institucija za elektronički novac iz treće države koja namjerava osnovati
podružnicu na području Republike Hrvatske dužna je za to dobiti odobrenje od
Hrvatske narodne banke.
(3) Podružnica institucije za elektronički novac iz treće države može se upisati
u sudski registar nakon dobivanja odobrenja iz stavka 2. ovoga članka.
(4) Na postupak osnivanja i prestanak podružnice institucije za elektronički
novac iz treće države na odgovarajući se način primjenjuju odredbe Zakona o
kreditnim institucijama.

*Primjena drugih odredbi ovoga Zakona na podružnicu institucije za elektronički
novac iz treće države*
Članak 26.

Osim odredbi koje se primjenjuju na temelju članka 90. Zakona o kreditnim
institucijama, na podružnicu institucije za elektronički novac iz treće države
primjenjuju se i sljedeće odredbe ovoga Zakona:
1) o upravi institucije za elektronički novac (članak 11. i 12.),
2) o upravljanju rizicima i adekvatnosti kapitala (članak 27. do 35.),
3) o propisima o upravljanju rizicima (članak 37.),
4) o javnom objavljivanju informacija (članak 43. do 46.),
5) o sustavu unutarnjih kontrola (članak 47. do 48.),
6) o superviziji institucije za elektronički novac (članak 51.),
7) o supervizorskim mjerama (članak 53. do 55.),
8) o zaštiti potrošača (članak 58. do 63.), i
9) kaznene odredbe (članak 74. do 76.).

IV. UPRAVLJANJE RIZICIMA

*Primjena odredbi Zakona o kreditnim institucijama kojima se uređuje upravljanje
rizicima*
Članak 27.

Na instituciju za elektronički novac na odgovarajući se način primjenjuju
odredbe Glave IV. Zakona o kreditnim institucijama pod nazivom »Upravljanje
rizicima«, osim članka 96. do 98., 102., 106. do 108., 110., 111., 113., 115. do
118., 120. i 125. toga Zakona.

*Upravljanje rizicima*
Članak 28.

(1) Radi zaštite od tržišnih rizika institucija za elektronički novac može
upotrebljavati:
1) dostatno likvidne izvedene financijske instrumente kojima je odnosna
varijabla tečaj ili kamatna stopa, a kojima se trguje na organiziranim tržištima
koja imaju mehanizam namire koji osigurava da se na izvedene financijske
instrumente primjenjuju zahtjevi za dnevnim pokrićima i
2) izvedene financijske instrumente kojima je odnosna varijabla tečaj, a čiji
originalni rok dospijeća nije duži od 14 kalendarskih dana.
(2) Institucija za elektronički novac smije upotrebljavati izvedene financijske
instrumente iz stavka 1. ovoga članka samo ako se na taj način postiže
djelotvorna zaštita određenih stavki od određenoga tržišnog rizika.
(3) Institucija za elektronički novac dužna je uspostaviti djelotvoran i pouzdan
sustav upravljanja, primjerene administrativne i računovodstvene postupke te
propisane sustave unutarnjih kontrola.
(4) Postupci i mehanizmi iz stavka 2. ovoga članka moraju odgovarati
financijskim i nefinancijskim rizicima kojima je ta institucija izložena,
uključujući operativne rizike poput tehničkog rizika, proceduralnog rizika i
rizika koji proizlazi iz njezine suradnje sa svakom pravnom osobom koja obavlja
operativne ili druge pomoćne funkcije vezane za njezine poslovne aktivnosti.

*Ispunjavanje zahtjeva na pojedinačnoj i konsolidiranoj osnovi*
Članak 29.

Odredbe članka 31., 32. i 33. ovoga Zakona institucija za elektronički novac
dužna je ispunjavati na pojedinačnoj i na konsolidiranoj osnovi.

V. ADEKVATNOST KAPITALA

*Primjena odredbi Zakona o kreditnim institucijama kojima se uređuje adekvatnost
jamstvenog kapitala*
Članak 30.

Na instituciju za elektronički novac ne primjenjuju se odredbe Glave V. Zakona o
kreditnim institucijama pod nazivom »Adekvatnost jamstvenog kapitala«.

*Jamstveni kapital*
Članak 31.

(1) Institucija za elektronički novac dužna je radi sigurnoga i stabilnog
poslovanja, odnosno ispunjenja obveza prema svojim vjerovnicima održavati
odgovarajuću visinu jamstvenoga kapitala.
(2) Jamstveni kapital institucije za elektronički novac sastoji se od osnovnoga
i dopunskoga kapitala koje propisuje Hrvatska narodna banka.
(3) Jamstveni kapital institucije za elektronički novac ne smije biti manji od
minimalnog iznosa temeljnoga kapitala propisanog člankom 9. ovoga Zakona.
(4) Jamstveni kapital ni u jednom trenutku ne smije biti manji od dva posto
većega od sljedeća dva iznosa:
1) financijskih obveza koje se odnose na izdani, a neisplaćeni elektronički
novac ili
2) prosječnog stanja svih financijskih obveza koje se odnose na izdani, a
neisplaćeni elektronički novac u razdoblju od proteklih šest mjeseci.
(5) Iznimno od stavka 4. ovoga članka, jamstveni kapital institucije za
elektronički novac koja posluje kraće od šest mjeseci ni u jednom trenutku ne
smije biti manji od dva posto većega od sljedeća dva iznosa:
1) financijskih obveza koje se odnose na izdani, a neisplaćeni elektronički
novac ili
2) planiranog stanja financijskih obveza za izdani, a neisplaćeni elektronički
novac za razdoblje od šest mjeseci.

*Rezerva likvidnosti*
Članak 32.

(1) Institucije za elektronički novac dužne su iznos koji ne može biti manji od
iznosa njihovih financijskih obveza koje se odnose na izdani, a neisplaćeni
elektronički novac uložiti u niskorizične i visokolikvidne oblike imovine, i to:
1) nerizičnu visokolikvidnu imovinu ili
2) depozite po viđenju u kreditne institucije odgovarajućeg rejtinga ili
3) dužničke vrijednosne papire izdane od izdavatelja odgovarajućeg rejtinga.
(2) Ulaganja institucije za elektronički novac u imovinu iz stavka 1. točke 2. i
3. ovoga članka ne smiju biti veća od iznosa koji se izračunava tako da se
jamstveni kapital pomnoži brojem 20.
(3) Ako vrijednost imovine iz stavka 1. ovoga članka padne ispod iznosa
financijskih obveza koje se odnose na izdani, a neisplaćeni elektronički novac,
institucija za elektronički novac dužna je o tome bez odgađanja obavijestiti
Hrvatsku narodnu banku.

VI. VELIKA IZLOŽENOST

*Primjena odredbi Zakona o kreditnim institucijama kojima se uređuje velika
izloženost*
Članak 33.

Na instituciju za elektronički novac na odgovarajući se način primjenjuju
odredbe Glave VI. Zakona o kreditnim institucijama pod nazivom »Velika
izloženost«.

VII. ULAGANJA U KAPITAL DRUGIH INSTITUCIJA ZA ELEKTRONIČKI NOVAC I DRUŠTAVA ZA
POMOĆNE USLUGE

*Primjena odredbi Zakona o kreditnim institucijama kojima se uređuje ulaganje u
kapital nefinancijskih institucija*
Članak 34.

Na instituciju za elektronički novac ne primjenjuje se Glava VII. Zakona o
kreditnim institucijama pod nazivom »Ulaganja u kapital nefinancijskih
institucija i materijalnu imovinu«, osim članka 160. toga Zakona.

*Ograničenja ulaganja*
Članak 35.

(1) Institucija za elektronički novac ne smije osnovati drugu pravnu osobu ni
neposredno ili posredno steći udjele u kapitalu ili glasačkim pravima u drugim
pravnim osobama.
(2) Zabrana iz stavka 1. ovoga članka ne odnosi se na osnivanje ili stjecanje
udjela u kapitalu ili glasačkim pravima u drugim institucijama za elektronički
novac, odnosno društvima za pomoćne usluge koje je osnovala ta institucija za
elektronički novac.

VIII. PROPISI O UPRAVLJANJU RIZICIMA

*Primjena odredbi Zakona o kreditnim institucijama kojima se uređuje upravljanje
rizicima*
Članak 36.

Na instituciju za elektronički novac ne primjenjuju se odredbe Glave VIII.
Zakona o kreditnim institucijama pod nazivom »Propisi o upravljanju rizicima«.

*Propisi o upravljanju rizicima*
Članak 37.

Hrvatska narodna banka može pobliže propisati:
1) u vezi s izračunom jamstvenoga kapitala na pojedinačnoj i konsolidiranoj
osnovi:
– značajke i vrste stavki koje se uključuju u izračun jamstvenoga kapitala,
– način i obujam u kojem se pojedinačne stavke uključuju u izračun pojedinih
dijelova jamstvenoga kapitala;
2) značajke koje moraju imati pojedini oblici imovine iz članka 32. stavka 1.
ovoga Zakona;
3) u vezi s pravilima o upravljanju rizicima
– opća pravila o upravljanju rizicima,
– pravila o upravljanju tržišnim rizicima,
– način izračuna likvidnosnih pozicija i pravila o upravljanju likvidnosnim
rizikom,
– pravila o upravljanju operativnim rizikom;
4) način izračuna velikih izloženosti, pravila o postupcima pri izračunu
koncentracijskog rizika, uključujući i velike izloženosti, izloženosti prema
osobama u posebnom odnosu s institucijom i izloženost prema davateljima
instrumenata osiguranja te izuzeća od ograničenja iz članka 150. i 151. Zakona o
kreditnim institucijama;
5) formiranje rezervi za opće rizike, način izračunavanja stanja pojedinačnih i
svih otvorenih stavki i najveće dopuštene razlike između tih stavki i
ograničenja kojima se određuju posebni uvjeti poslovanja institucija za
elektronički novac;
6) rezervacije za sudske sporove i pravni rizik;
7) sadržaj izvješća i obavijesti koje se dostavljaju Hrvatskoj narodnoj banci,
te rokove i način izvještavanja Hrvatske narodne banke.

IX. IZVJEŠTAVANJE HRVATSKE NARODNE BANKE

*Primjena odredbi Zakona o kreditnim institucijama kojima se uređuje
izvještavanje Hrvatske narodne banke*
Članak 38.

Na instituciju za elektronički novac na odgovarajući se način primjenjuju
odredbe Glave IX. Zakona o kreditnim institucijama pod nazivom »Izvještavanje
Hrvatske narodne banke«.

X. EKSTERNALIZACIJA POSLOVNIH PROCESA

*Primjena odredbi Zakona o kreditnim institucijama kojima se uređuje
eksternalizacija poslovnih procesa*
Članak 39.

Na instituciju za elektronički novac na odgovarajući se način primjenjuju
odredbe Glave X. Zakona o kreditnim institucijama pod nazivom »Eksternalizacija
poslovnih procesa kreditne institucije«.

XI. OSIGURANJE DEPOZITA

*Primjena odredbi Zakona o kreditnim institucijama kojima se uređuje osiguranje
depozita*
Članak 40.

Na instituciju za elektronički novac ne primjenjuju se odredbe Glave XI. Zakona
o kreditnim institucijama pod nazivom »Osiguranje depozita«.

XII. BANKOVNA TAJNA

*Primjena odredbi Zakona o kreditnim institucijama kojima se uređuje bankovna
tajna*
Članak 41.

Na instituciju za elektronički novac na odgovarajući se način primjenjuju
odredbe Glave XII. Zakona o kreditnim institucijama pod nazivom »Bankovna
tajna«.

XIII. POSLOVNE KNJIGE I FINANCIJSKI IZVJEŠTAJI

*Primjena odredbi Zakona o kreditnim institucijama kojima se uređuju poslovne
knjige i financijski izvještaji*
Članak 42.

Na instituciju za elektronički novac na odgovarajući se način primjenjuju
odredbe Glave XIII. Zakona o kreditnim institucijama pod nazivom »Poslovne
knjige i financijski izvještaji«.

XIV. JAVNA OBJAVA

*Primjena odredbi Zakona o kreditnim institucijama kojima se uređuje javno
objavljivanje informacija*
Članak 43.

Na instituciju za elektronički novac ne primjenjuju se odredbe Glave XIV. Zakona
o kreditnim institucijama pod nazivom »Javna objava«.

*Javno objavljivanje informacija institucije za elektronički novac*
Članak 44.

(1) Institucija za elektronički novac dužna je, na pojedinačnoj i konsolidiranoj
osnovi, javno objavljivati opće informacije iz područja svojega poslovanja, i to
o:
1) ciljevima i politikama upravljanja rizicima,
2) osobama na koje se odnose objavljene informacije kao i druge informacije u
vezi s tim osobama,
3) jamstvenom kapitalu,
4) ispunjavanju zahtjeva propisanih člankom 9. i 31. ovoga Zakona i
5) drugim područjima koje propiše Hrvatska narodna banka.
(2) Osim objavljivanja informacija iz stavka 1. ovoga članka, Hrvatska narodna
banka može naložiti pojedinoj instituciji za elektronički novac i objavljivanje
jedne ili više dodatnih informacija.
(3) Institucija za elektronički novac dužna je donijeti svoju politiku za
udovoljavanje zahtjevima o javnom objavljivanju informacija, politiku za
procjenu primjerenosti objavljenih informacija te provjeru njihove valjanosti i
učestalosti objavljivanja.

*Iznimke od javnog objavljivanja informacija*
Članak 45.

(1) Iznimno, institucija za elektronički novac nije dužna objaviti jednu ili
više informacija iz članka 44. stavka 1. ovoga Zakona ako nije materijalno
značajna. Informacije koje se javno objavljuju smatrat će se materijalno
značajnima ako bi njihovo izostavljanje ili pogrešno navođenje moglo promijeniti
procjenu ili poslovnu odluku osobe koja se koristi navedenim informacijama za
donošenje svojih poslovnih odluka ili utjecati na njih.
(2) Iznimno, institucija za elektronički novac nije dužna objaviti jednu ili
više informacija iz članka 44. stavka 1. i 2. ovoga Zakona ako se radi o
informacijama koji se smatraju povjerljivima ili čije bi objavljivanje moglo
ugroziti konkurentski položaj institucije ili umanjiti vrijednost ulaganja
institucije za elektronički novac.
(3) U slučajevima iz stavka 2. ovoga članka institucija za elektronički novac
dužna je javno objaviti činjenicu da informacije nisu objavljene i razlog
njihova neobjavljivanja te objaviti općenitije informacije o tom predmetu, osim
u slučaju kada se i te informacije smatraju informacijama iz stavka 2. ovoga
članka.

*Način i rokovi javnog objavljivanja informacija*
Članak 46.

(1) Institucija za elektronički novac dužna je najmanje jedanput na godinu na
svojim internetskim stranicama javno objaviti informacije iz članka 44. ovoga
Zakona.
(2) Radi javnog objavljivanja informacija iz članka 44. ovoga Zakona institucija
za elektronički novac dužna je obaviti provjeru valjanosti informacija. Provjeru
valjanosti informacija obavlja unutarnji revizor.
(3) Hrvatska narodna banka propisuje sadržaj i rokove javnog objavljivanja
informacija iz članka 44. ovoga Zakona.

XV. SUSTAV UNUTARNJIH KONTROLA

*Primjena odredbi Zakona o kreditnim institucijama kojima se uređuje sustav
unutarnjih kontrola*
Članak 47.

Na instituciju za elektronički novac na odgovarajući se način primjenjuju
odredbe Glave XV. Zakona o kreditnim institucijama pod nazivom »Sustav
unutarnjih kontrola«, osim članka 183. stavka 2. toga Zakona.

*Unutarnja revizija*
Članak 48.

Institucija za elektronički novac može obavljanje unutarnje revizije povjeriti
revizorskom društvu ili jednoj ili više osoba koje nisu s njom u radnom odnosu
pod uvjetom da najmanje jedna od tih osoba ima zvanje revizora ili unutarnjeg
revizora stečeno u skladu sa zakonom kojim se uređuje revizija, odnosno stečeno
u skladu s pravilima i programom strukovne organizacije ovlaštene za stručno
obrazovanje unutarnjih revizora.

XVI. ODNOS HRVATSKE NARODNE BANKE I VANJSKIH REVIZORA

*Primjena odredbi Zakona o kreditnim institucijama kojima se uređuje vanjska
revizija*
Članak 49.

Na instituciju za elektronički novac na odgovarajući se način primjenjuju
odredbe Glave XVI. Zakona o kreditnim institucijama pod nazivom »Odnos Hrvatske
narodne banke i vanjskih revizora«.

XVII. SUPERVIZIJA INSTITUCIJA ZA ELEKTRONIČKI NOVAC

*Primjena odredbi Zakona o kreditnim institucijama kojima se uređuje supervizija
kreditnih institucija*
Članak 50.

Na instituciju za elektronički novac na odgovarajući se način primjenjuju
odredbe Glave XVII. Zakona o kreditnim institucijama pod nazivom »Supervizija
kreditnih institucija«, osim članka 219. i 220. toga Zakona.

*Godišnja naknada za superviziju*
Članak 51.

(1) Institucije za elektronički novac sa sjedištem u Republici Hrvatskoj i
podružnice institucije za elektronički novac sa sjedištem izvan Republike
Hrvatske za obavljanje supervizije plaćaju Hrvatskoj narodnoj banci naknadu čiju
će visinu, način izračuna, kao i način plaćanja propisati Hrvatska narodna
banka.
(2) Osnovica za izračun godišnje naknade za superviziju institucije za
elektronički novac sa sjedištem u Republici Hrvatskoj jest šestomjesečno
prosječno stanje svih financijskih obveza koje se odnose na izdani elektronički
novac. Osnovica za izračun godišnje naknade za podružnice institucija za
elektronički novac sa sjedištem izvan Republike Hrvatske je šestomjesečno
prosječno stanje svih financijskih obveza koje se odnose na izdani elektronički
novac u Republici Hrvatskoj.

XVIII. SURADNJA S NADLEŽNIM TIJELIMA I RAZMJENA INFORMACIJA

*Primjena odredbi Zakona o kreditnim institucijama kojima se uređuje suradnja s
nadležnim tijelima i razmjena informacija*
Članak 52.

Na instituciju za elektronički novac na odgovarajući se način primjenjuju
odredbe Glave XVIII. Zakona o kreditnim institucijama pod nazivom »Suradnja s
nadležnim tijelima i razmjena informacija«, osim članka 227. stavka 1. toga
Zakona.

XIX. SUPERVIZORSKE MJERE

*Primjena odredbi Zakona o kreditnim institucijama kojima se uređuju
supervizorske mjere*
Članak 53.

Na instituciju za elektronički novac na odgovarajući se način primjenjuju
odredbe Glave XIX. Zakona o kreditnim institucijama pod nazivom »Supervizorske
mjere«, osim članka 236. i 237. toga Zakona.

*Vrste supervizorskih mjera*
Članak 54.

(1) Hrvatska narodna banka može supervizorskim mjerama:
1) naložiti nadzornom odboru da razriješi člana, odnosno članove uprave i da
imenuju novog člana, odnosno nove članove uprave institucije za elektronički
novac;
2) naložiti upravi institucije za elektronički novac da donese plan mjera za
osiguranje minimalnog iznosa kapitala iz članka 9. i 31. ovoga Zakona i osigura
njegovo provođenje;
3) naložiti instituciji za elektronički novac da sazove glavnu skupštinu i
predloži odgovarajuća rješenja, kao što su povećanje kapitala, razrješenje
člana, odnosno članova nadzornog odbora i imenovanje novog člana, odnosno novih
članova nadzornog odbora;
4) privremeno zabraniti instituciji za elektronički novac:
– zaključivanje poslova s pojedinim dioničarima ili vlasnicima udjela, članovima
uprave, članovima nadzornog odbora, prokuristima, društvima koja su usko
povezana s institucijom za elektronički novac i s njom poveznim osobama,
– obavljanje pojedinih, odnosno svih poslova određene vrste ili zabraniti
širenje mreže poslovnica ili uvođenje novih proizvoda, odnosno ograničiti ih,
– izdavanje novoga elektroničkog novca,
– primanje novih depozita i drugih povratnih sredstava od javnosti,
– isplatu dividende ili bilo kojeg oblika isplate dobiti;
5) ograničiti rast imovine institucije za elektronički novac;
6) naložiti smanjenje troškova poslovanja, uključujući ograničenja plaća i
drugih primanja članova uprave, članova nadzornog odbora i zaposlenika
institucije za elektronički novac;
7) naložiti mjere kojima se određuju posebni uvjeti poslovanja institucije za
elektronički novac;
8) naložiti prodaju materijalne i ostale imovine institucije za elektronički
novac;
9) naložiti dioničarima, odnosno imateljima poslovnih udjela prodaju dionica
odnosno poslovnih udjela institucije za elektronički novac, ili naložiti
instituciji za elektronički novac prodaju dionica ili poslovnih udjela ili
likvidaciju podređenog društva institucije za elektronički novac;
10) naložiti upravi institucije za elektronički novac da donese i provede mjere
za:
– promjenu područja poslovanja, odnosno strukture usluga koje pruža institucija
za elektronički novac,
– ograničavanje ulaganja,
– smanjenje, odnosno ograničavanje izloženosti institucije za elektronički
novac,
– pravilno vrednovanje bilančnih i izvanbilančnih stavki,
– poboljšanje sustava upravljanja u skladu sa člankom 27. do 33. ovoga Zakona,
– poboljšanje računovodstvenog i informacijskog sustava,
– poboljšanje sustava unutarnjih kontrola i unutarnje revizije;
11) naložiti instituciji za elektronički novac primjenu posebnih politika
rezerviranja ili postupanja s imovinom u odnosu na izračun potrebnoga kapitala u
skladu sa člankom 31. ovoga Zakona;
12) naložiti instituciji za elektronički novac da u daljnjem poslovanju smanjuje
rizike koji su povezani s njezinim aktivnostima, proizvodima ili sustavom;
13) naložiti nadzornom odboru institucije za elektronički novac da imenuje
odgovarajuće odbore za pojedina područja poslovanja koji su u nadležnosti
nadzornog odbora;
14) naložiti instituciji za elektronički novac druge mjere i
15) naložiti druge mjere u okviru provođenja nadzora nad primjenom drugih
zakona.
(2) Iznimno od članka 32. stavka 1. ovoga Zakona, Hrvatska narodna banka može
privremeno dopustiti da financijske obveze koje se odnose na izdani, a
neisplaćeni elektronički novac budu pokrivene i drugim oblicima imovine.
(3) Iznos drugih oblika imovine iz stavka 2. ovoga članka ne smije prelaziti:
1) iznos veći od pet posto financijskih obveza koje se odnose na izdani, a
neisplaćeni elektronički novac ili
2) iznos koji odgovara visini jamstvenoga kapitala ako je niži od iznosa iz
točke 1. ovoga stavka.

*Kapital iznad minimalno propisanoga*
Članak 55.

(1) Hrvatska narodna banka naložit će instituciji za elektronički novac da
osigura kapital veći od minimalnog iznosa jamstvenoga kapitala propisanog ovim
Zakonom ako se supervizijom utvrdi da minimalni kapital institucije za
elektronički novac ne osigurava pokriće svih rizika i odgovarajuće upravljanje
rizicima kojima je ili bi mogla biti izložena te ako institucija za elektronički
novac nije uspostavila i/ili ako dosljedno ne provodi:
1) odgovarajući sustav upravljanja u skladu s odredbama članka 113. Zakona o
kreditnim institucijama i propisima o upravljanju rizicima,
2) odgovarajuće administrativne i računovodstvene postupke i odgovarajući sustav
unutarnjih kontrola za utvrđivanje i praćenje velikih izloženosti.
(2) Hrvatska narodna banka naložit će instituciji za elektronički novac da
osigura kapital veći od iznosa minimalnoga kapitala iz članka 31. ovoga Zakona
ako utvrdi da nije izgledno da će se mjerama iz članka 54. ovoga Zakona u
naloženom razdoblju postići poboljšanje sustava upravljanja rizicima.
(3) Rješenjem u kojem se instituciji za elektronički novac nalaže da osigura
kapital veći od iznosa minimalnoga kapitala iz članka 31. ovoga Zakona Hrvatska
narodna banka može naložiti i druge mjere iz članka 54. ovoga Zakona.

XX. REORGANIZACIJA, LIKVIDACIJA I STEČAJ INSTITUCIJE ZA ELEKTRONIČKI NOVAC

*Primjena odredbi Zakona o kreditnim institucijama kojima se uređuje
reorganizacija, likvidacija i stečaj kreditne institucije*
Članak 56.

Na instituciju za elektronički novac na odgovarajući se način primjenjuju
odredbe Glave XX., XXI., XXII. i XXIX. Zakona o kreditnim institucijama pod
nazivom »Posebna uprava i posebno rukovodstvo«, »Likvidacija kreditne
institucije«, »Stečaj kreditne institucije«, odnosno »Reorganizacijske mjere,
likvidacijski i stečajni postupci s međunarodnim elementom«.

XXI. SUPERVIZIJA NA KONSOLIDIRANOJ OSNOVI

*Primjena odredbi Zakona o kreditnim institucijama kojima se uređuje supervizija
na konsolidiranoj osnovi*
Članak 57.

Na instituciju za elektronički novac na odgovarajući se način primjenjuju
odredbe Glave XXIII. Zakona o kreditnim institucijama pod nazivom »Supervizija
na konsolidiranoj osnovi«.

XXII. ZAŠTITA POTROŠAČA

*Primjena odredbi Zakona o kreditnim institucijama kojima se uređuje zaštita
potrošača*
Članak 58.

Na instituciju za elektronički novac na odgovarajući se način primjenjuju
odredbe Glave XXIV. Zakona o kreditnim institucijama pod nazivom »Zaštita
potrošača«, osim članka 305. do 308. toga Zakona.

*Primjena odredbi ovoga Zakona u dijelu kojim se uređuje zaštita potrošača*
Članak 59.

Na kreditne institucije iz članka 2. stavka 1. podstavka 1. Zakona o kreditnim
institucijama na odgovarajući se način primjenjuju odredbe ovoga Zakona kojima
se uređuje zaštita potrošača.

*Ugovaranje usluga i objavljivanje općih uvjeta poslovanja*
Članak 60.

(1) Institucija za elektronički novac dužna je s potrošačem zaključiti ugovor o
izdavanju elektroničkog novca, odnosno pružanju pojedine usluge iz članka 5.
ovoga Zakona u pisanom obliku, na hrvatskom jeziku i najmanje jedan primjerak
ugovora predati potrošaču.
(2) U primjerenom roku prije zaključivanja ugovora iz stavka 1. ovoga članka
institucija za elektronički novac dužna je potrošaču dostaviti sve bitne uvjete
ugovora, u pisanom obliku ili na nekom drugom trajnom mediju iz kojih su jasno
vidljiva prava i obveze ugovornih strana, a na zahtjev potrošača institucija za
elektronički novac dužna mu je osigurati nacrt ugovora iz stavka 1. ovoga
članka.
(3) Ugovor iz stavka 1. ovoga članka može biti zaključen uporabom naprednog
elektroničkog potpisa ako posebnim zakonom ili na temelju zakona donesenim
propisom nije izričito određena uporaba vlastoručnog potpisa u dokumentima na
papiru ili ovjera vlastitog potpisa.
(4) Institucija za elektronički novac dužna je opće uvjete poslovanja koji
sadržavaju informacije o uvjetima pružanja usluga istaknuti jasno, vidljivo i
čitljivo, na hrvatskom jeziku i na prikladnom mjestu u poslovnim prostorijama u
kojima se pružaju usluge potrošačima.
(5) Osim obveznog informiranja potrošača na način iz stavka 4. ovoga članka o
uvjetima pružanja usluga, institucija za elektronički novac može i na drugi
primjeren način iste informacije učiniti dostupnim.
(6) Institucija za elektronički novac dužna je izmjene i dopune općih uvjeta
poslovanja učiniti dostupnima na način iz stavka 4. i 5. ovoga članka, i to
najmanje petnaest dana prije nego što one stupe na snagu.
(7) Pod informacijama iz stavka 4. ovoga članka, a koje se odnose na izdavanje
elektroničkog novca, podrazumijevaju se sljedeći podaci:
1) o razdoblju valjanosti izdanoga elektroničkog novca,
2) roku, naknadi, minimalnom iznosu za iskup i ostalim uvjetima iskupivosti
elektroničkog novca,
3) o naknadi za usluge,
4) o načinu uvida u preostali iznos elektroničkog novca i
5) o riziku u vezi s uporabom elektroničkog novca.

*Iskupivost elektroničkog novca*
Članak 61.

(1) Institucija za elektronički novac dužna je na zahtjev zakonitog imatelja
elektroničkog novca iskupiti elektronički novac po nominalnoj vrijednosti u
gotovom novcu ili prijenosom na račun u kreditnoj instituciji koju naznači
imatelj.
(2) Postupak iskupa ne smije biti bezrazložno otežan.
(3) Institucija za elektronički novac dužna je izvršiti iskup u roku koji ne
smije biti duži od roka potrebnog za provedbu postupka vezanog za sprječavanje
pranja novca uvećanog za pet radnih dana.
(4) Iskup elektroničkog novca vrši se u valuti u kojoj je elektronički novac
izdan.
(5) Minimalni iznos za iskup elektroničkog novca ne smije biti veći od 35,00
kuna.
(6) Pri iskupu institucija za elektronički novac može potrošaču zaračunati samo
naknadu koja je nužna za iskup, a koja ne može biti veća od iznosa preostalog za
iskup.
(7) Hrvatska narodna banka može detaljnije propisati uvjete iskupivosti
elektroničkog novca.

*Sadržaj ugovora o izdavanju elektroničkog novca*
Članak 62.

(1) U ugovoru između izdavatelja elektroničkog novca i imatelja elektroničkog
novca moraju biti jasno navedeni razdoblje valjanosti izdanoga elektroničkog
novca, rok, naknada, minimalni iznos za iskup i ostali uvjeti iskupivosti
elektroničkog novca.
(2) Hrvatska narodna banka može propisati i druge obvezne elemente ugovora o
izdavanju elektroničkog novca te priloga uz te ugovore.

*Obavještavanje potrošača*
Članak 63.

(1) Institucija za elektronički novac dužna je na ugovoreni način, a najmanje
jedanput na godinu obavijestiti potrošača o stanju njegova elektroničkog novca.
(2) U slučaju kada je na iznos više uplaćenog novca od izdanoga elektroničkog
novca ugovorena promjenjiva kamatna stopa, institucija za elektronički novac
dužna je, preko sredstava javnog informiranja ili na drugi primjeren način,
obavijestiti potrošača o promjeni te stope najmanje petnaest dana prije nego što
se ona počne primjenjivati.

XXIII. INSTITUCIJA ZA ELEKTRONIČKI NOVAC POD IZUZEĆEM

*Izuzeća*
Članak 64.

(1) Institucija za elektronički novac pod izuzećem je institucija za
elektronički novac koja je od Hrvatske narodne banke dobila odobrenje za
izuzeće. Odobrenje za izuzeće sadržava odobrenje za izdavanje elektroničkog
novca. Institucija za elektronički novac pod izuzećem nije obvezna od Hrvatske
narodne banke dobiti odobrenje za rad.
(2) Institucija za elektronički novac pod izuzećem može pružati usluge izdavanja
elektroničkog novca samo na području Republike Hrvatske.
(3) Institucija za elektronički novac pod izuzećem dužna je izvještavati
Hrvatsku narodnu banku o svojim aktivnostima uključujući ukupan iznos
financijskih obveza koje se odnose na elektronički novac.
(4) Hrvatska narodna banka propisat će sadržaj, rokove i način izvještavanja iz
stavka 3. ovoga članka.

*Zabrana primanja sredstva od javnosti*
Članak 65.

Institucija za elektronički novac pod izuzećem ne može primati sredstva od
javnosti u zamjenu za izdani elektronički novac u iznosu većem od izdanoga
elektroničkog novca.

*Primjena odredbi ovoga Zakona i drugih zakona na instituciju za elektronički
novac pod izuzećem*
Članak 66.

(1) Na instituciju za elektronički novac pod izuzećem primjenjuju se sljedeće
odredbe ovoga Zakona:
– Glava I. »Opće odredbe« (članak 1. do 4.),
– Glava VIII. »Propisi o upravljanju rizicima« (članak 37.),
– Glava XVII. »Supervizija institucija za elektronički novac« (članak 50. i
51.),
– Glava XIX. »Supervizorske mjere« (članak 54.),
– Glava XXII. »Zaštita potrošača« (članak 58. do 63.),
– Glava XXV. »Kaznene odredbe« (članak 74. i 76.) i
– Glava XXVI. »Prijelazne i završne odredbe«.
(2) Na instituciju za elektronički novac pod izuzećem na odgovarajući se način
primjenjuju sljedeće odredbe Zakona o kreditnim institucijama:
– Glava IV. »Upravljanje rizicima« (članak 103., 104., 105. i 112.),
– Glava IX. »Izvještavanje Hrvatske narodne banke« (članak 162.),
– Glava XII. »Bankovna tajna«, i to samo na dio poslovanja koji se odnosi na
izdavanje elektroničkog novca (članak 168. do 170.),
– Glava XIX. »Supervizorske mjere« (članak 229. do 235.),
– Glava XXIV. »Zaštita potrošača« (članak 304., 309. i 310.),
– Glava XXVIII. »Način i postupak odlučivanja Hrvatske narodne banke« (članak
320. do 330.) i
– Glava XXX. »Kaznene odredbe« (članak 360. do 368.).

*Uvjeti za izdavanje odobrenja za izuzeće*
Članak 67.

(1) Zahtjev za izdavanje odobrenja za izuzeće iz članka 64. ovoga Zakona može
podnijeti institucija za elektronički novac koja izdaje elektronički novac samo
na elektroničkom nositelju podataka, a koja korisniku omogućava pohranjivanje
elektroničkog novca do vrijednosti ne veće od 1.000,00 kuna.
(2) Institucija iz stavka 1. ovoga članka mora ispunjavati jedan od sljedećih
uvjeta:
1) ukupni iznos izdanoga, a neisplaćenoga elektroničkog novca te institucije
uglavnom ne premašuje 40 milijuna kuna, a nikada ne premašuje 48 milijuna kuna
ili
2) elektronički novac koji institucija izdaje prihvaćaju kao sredstvo plaćanja
isključivo podređena društva te institucije, nadređeno društvo te institucije
ili podređena društva njoj nadređenog društva ili
3) elektronički novac koji institucija izdaje prihvaća kao sredstvo plaćanja
samo ograničen broj osoba, koje se mogu jasno razlikovati prema:
– tome što posluju u istim poslovnim prostorima ili na ograničenom području,
– njihovu bliskom financijskom ili poslovnom odnosu s institucijom izdavatelja,
kao što je zajednički marketinški ili distribucijski sustav.

*Zahtjev za izdavanje odobrenja za izuzeće*
Članak 68.

(1) Zahtjevu za izdavanje odobrenja za izuzeće potrebno je priložiti:
1) izvod iz sudskog registra,
2) statut u obliku ovjerene preslike javnobilježničkog akta,
3) poslovni plan za prve tri poslovne godine koji uključuje bilancu i račun
dobiti i gubitka, planirane vrste poslova, odgovarajuću organizacijsku, tehničku
i kadrovsku strukturu institucije za elektronički novac,
4) dokumentaciju iz koje je moguće utvrditi postoje li kadrovski, tehnički i
organizacijski uvjeti za izdavanje elektroničkog novca,
5) dokaz o ispunjavanju uvjeta za izuzeće iz članka 67. ovoga Zakona.
(2) Hrvatska narodna banka može zatražiti i drugu dokumentaciju koju ocijeni
potrebnom za donošenje odluke o izdavanju odobrenja za izuzeće.

*Odbijanje zahtjeva*
Članak 69.

Hrvatska narodna banka odbit će zahtjev za izdavanje odobrenja za izuzeće:
1) ako podnositelj zahtjeva ne dokaže ispunjavanje uvjeta za izuzeće iz članka
67. ovoga Zakona,
2) ako obavljanje supervizije nad poslovanjem institucije za elektronički novac
može biti otežano ili onemogućeno,
3) ako proizlazi da institucija za elektronički novac nije organizirana u skladu
s ovim Zakonom, odnosno da nisu osigurani uvjeti za poslovanje institucije za
elektronički novac određeni ovim Zakonom ili propisima donesenim na temelju
ovoga Zakona,
4) ako su odredbe statuta institucije za elektronički novac u suprotnosti s
odredbama ovoga Zakona ili propisa donesenih na temelju ovoga Zakona,
5) ako iz dokumentacije i drugih poznatih činjenica proizlazi da institucija za
elektronički novac kadrovski, organizacijski ili tehnički nije sposobna izdavati
elektronički novac na način i u opsegu koji je predviđen njezinim poslovnim
planom,
6) ako podnositelj zahtjeva time izbjegava stroža pravila iz ovoga Zakona, a
koja se primjenjuju na instituciju za elektronički novac koja je dobila
odobrenje za rad u skladu s ovim Zakonom.

*Prestanak važenja*
Članak 70.

Odobrenje za izuzeće prestaje važiti:
1) danom donošenja odluke o pokretanju postupka redovite likvidacije institucije
za elektronički novac,
2) danom otvaranja stečajnog postupka,
3) danom dostave instituciji za elektronički novac rješenja o oduzimanju
odobrenja za izdavanje elektroničkog novca.

*Razlozi za oduzimanje odobrenja za izuzeće*
Članak 71.

(1) Hrvatska narodna banka donijet će rješenje o oduzimanju odobrenja za
izuzeće:
1) ako institucija za elektronički novac ne počne izdavati elektronički novac
unutar 24 mjeseca od dana izdavanja odobrenja,
2) ako institucija za elektronički novac samostalno prestane izdavati
elektronički novac dulje od godinu dana,
3) ako institucija za elektronički novac prestane ispunjavati uvjete na temelju
kojih je dobila odobrenje za izdavanje elektroničkog novca ili
4) ako je institucija za elektronički novac dobila odobrenje na temelju
neistinite i netočne dokumentacije, odnosno neistinito prezentiranih podataka
koji su bitni za izdavanje elektroničkog novca.
(2) Hrvatska narodna banka može donijeti rješenje o oduzimanju odobrenja za
izuzeće:
1) ako institucija za elektronički novac u razdoblju od tri godine više puta
prekrši dužnost pravodobnog i pravilnog izvještavanja Hrvatske narodne banke,
2) ako institucija za elektronički novac na bilo koji način onemogućuje
obavljanje supervizije nad dijelom poslovanja koji se odnosi na izdavanje
elektroničkog novca,
3) ako institucija za elektronički novac ne izvršava supervizorske mjere
naložene rješenjem Hrvatske narodne banke,
4) ako je instituciji za elektronički novac naložena mjera iz članka 54. stavka
1. točke 1. ovoga Zakona, a nadzorni odbor u roku određenom za provedbu mjere
nije razriješio člana, odnosno članove uprave i imenovao nove,
5) ako institucija za elektronički novac ne ispunjava tehničke, organizacijske,
kadrovske ili ostale uvjete za pružanje usluge izdavanja elektroničkog novca,
6) ako institucija za elektronički novac ne iskupi elektronički novac na zahtjev
imatelja elektroničkog novca, i to pod uvjetima i na način kako je ugovoreno,
7) ako institucija za elektronički novac nije u mogućnosti podmirivati svoje
dospjele ugovorne obveze ili
8) ako institucija za elektronički novac ne organizira poslovanje na način
propisan člankom 27. do 37. ovoga Zakona i propisa donesenih na temelju ovoga
Zakona.

*Odobrenje za rad instituciji za elektronički novac pod izuzećem*
Članak 72.

(1) Institucija za elektronički novac pod izuzećem koja namjerava poslovati kao
institucija za elektronički novac iz članka 14. stavka 1. točke 1. ovoga Zakona
dužna je dobiti od Hrvatske narodne banke odobrenje za rad.
(2) Na postupak izdavanja odobrenja za rad instituciji iz stavka 1. ovoga članka
na odgovarajući se način primjenjuju odredbe ovoga Zakona kojima se uređuje
postupak izdavanja odobrenja za rad.
(3) Danom izdavanja odobrenja za rad iz stavka 1. ovoga članka prestaje važiti
odobrenje za izuzeće.

XXIV. NAČIN I POSTUPAK ODLUČIVANJA HRVATSKE NARODNE BANKE

*Primjena odredbi Zakona o kreditnim institucijama kojima se uređuje način i
postupak odlučivanja Hrvatske narodne banke*
Članak 73.

Na instituciju za elektronički novac na odgovarajući se način primjenjuju
odredbe Glave XXVIII. Zakona o kreditnim institucijama pod nazivom »Način i
postupak odlučivanja Hrvatske narodne banke«.

XXV. KAZNENE ODREDBE

*Primjena kaznenih odredbi Zakona o kreditnim institucijama*
Članak 74.

Na instituciju za elektronički novac na odgovarajući se način primjenjuju
odredbe Glave XXX. Zakona o kreditnim institucijama pod nazivom »Kaznene
odredbe«.

*Prekršaji institucije za elektronički novac*
Članak 75.

(1) Za prekršaj kaznit će se institucija za elektronički novac novčanom kaznom u
iznosu od 100.000,00 do 500.000,00 kuna:
1. ako prekrši odredbe o upravi i nadzornom odboru iz članka 11. i 12. ovoga
Zakona,
2. ako obavlja djelatnosti protivno članku 16.,18., 21. do 26. ovoga Zakona,
3. ako ne upravlja rizicima na način propisan člankom 27. do 29. ovoga Zakona,
4. ako ne održava visinu jamstvenoga kapitala u iznosu propisanom člankom 31.
ovoga Zakona,
5. ako ne održava rezervu likvidnosti na način propisan člankom 32. ovoga
Zakona,
6. ako osnuje drugu pravnu osobu ili neposredno ili posredno stekne udjele u
kapitalu ili glasačkim pravima u drugim pravnim osobama suprotno članku 35.
ovoga Zakona,
7. ako se ne pridržava propisa o upravljanju rizicima donesenim na temelju
članka 37. ovoga Zakona,
8. ako se ne pridržava odredbi o javnom objavljivanju informacija propisanih
člankom 43. do 46. ovoga Zakona,
9. ako se ne pridržava odredbe o unutarnjoj reviziji propisanoj člankom 48.
ovoga Zakona i
10. ako se ne pridržava odredbi o zaštiti potrošača propisanih člankom 58. do
63. ovoga Zakona.
(2) Za prekršaj iz stavka 1. ovoga članka kaznit će se odgovorna osoba iz uprave
institucije za elektronički novac novčanom kaznom u iznosu od 5.000,00 do
20.000,00 kuna.

*Prekršaji institucije za elektronički novac pod izuzećem*
Članak 76.

(1) Za prekršaj kaznit će se institucija za elektronički novac pod izuzećem
novčanom kaznom u iznosu od 100.000,00 do 500.000,00 kuna:
1. ako ne izvještava Hrvatsku narodnu banku na način propisan člankom 64. ovoga
Zakona i propisima donesenim na temelju toga članka,
2. ako protivno članku 65. ovoga Zakona primi sredstva od javnosti u zamjenu za
izdani elektronički novac u iznosu većem od izdanoga elektroničkog novca i
3. ako prekrši odredbe propisane člankom 66. stavkom 1. ovoga Zakona.
(2) Za prekršaj iz stavka 1. ovoga članka kaznit će se odgovorna osoba iz uprave
institucije za elektronički novac pod izuzećem novčanom kaznom u iznosu od
5.000,00 do 20.000,00 kuna.

*Prekršaji drugih osoba*
Članak 77.

(1) Za prekršaj kaznit će se pravna osoba koja se koristi riječima »institucija
za elektronički novac«, odnosno izvedenicama tih riječi suprotno odredbama
članka 4. stavka 6. ovoga Zakona novčanom kaznom u iznosu od 10.000,00 do
50.000,00 kuna.
(2) Za prekršaj kaznit će se odgovorna osoba u pravnoj osobi koja je počinila
prekršaj iz stavka 1. ovoga članka novčanom kaznom u iznosu od 5.000,00 do
20.000,00 kuna.
(3) Za prekršaj kaznit će se pravna osoba novčanom kaznom u iznosu od 100.000,00
do 500.000,00 kuna ako izdaje elektronički novac suprotno zabrani iz članka 5.
stavka 2. ovoga Zakona.
(4) Za prekršaj kaznit će se odgovorna osoba u pravnoj osobi koja počini
prekršaj iz stavka 3. ovoga članka novčanom kaznom u iznosu od 50.000,00 do
100.000,00 kuna.
(5) Za prekršaj kaznit će se fizička osoba novčanom kaznom u iznosu od 50.000,00
do 100.000,00 kuna ako izdaje elektronički novac suprotno zabrani iz članka 5.
stavka 2. ovoga Zakona.

XXVI. PRIJELAZNE I ZAVRŠNE ODREDBE

Članak 78.

Do dana prijama Republike Hrvatske u Europsku uniju na instituciju za
elektronički novac iz države članice na odgovarajući način primjenjivat će se
odredbe ovoga Zakona koje se odnose na instituciju za elektronički novac iz
treće države.

*Propisi Hrvatske narodne banke o osnivanju, poslovanju i prestanku rada
institucija za elektronički novac*
Članak 79.

Hrvatska narodna banka će u roku od šest mjeseci od dana stupanja na snagu ovoga
Zakona donijeti propise kojima će pobliže urediti uvjete za osnivanje,
poslovanje i prestanak rada institucije za elektronički novac.

*Rokovi za usklađivanje s odredbama ovoga Zakona*
Članak 80.

Institucije za elektronički novac koje na dan stupanja na snagu ovoga Zakona
obavljaju uslugu izdavanja elektroničkog novca dužne su do 30. lipnja 2009.
uskladiti svoje poslovanje s odredbama ovoga Zakona.

*Stupanje na snagu*
Članak 81.

Ovaj Zakon objavit će se u »Narodnim novinama«, a stupa na snagu 1. siječnja
2009., osim odredbi članka 21., 23., 24. i 51. ovoga Zakona koje stupaju na
snagu na dan prijama Republike Hrvatske u Europsku uniju.

Klasa: 451-01/08-01/01
Zagreb, 26. rujna 2008.

HRVATSKI SABOR
Predsjednik
Hrvatskoga sabora
**Luka Bebić**, v. r.

Zakon, NN 117/2008-3372
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)